《春游》
宋代·王令

春风谁相呼，鸟语到庭户。
罢书起何游，系马城西树。
宁须客众随，聊与春相遇。
高林美风竹，疏影有清覆。
可以便行坐，解脱快巾屦。
日长天地宽，飘戾飞云度。
风枝绿未柔，日萼红先露。
芳辰信可尚，嘉兴惜无寓。
旧闻黄公垆，颇枉壮士顾。
予虽轻数子，自适偶同趣。
起解身上衣，就贳青旗酤。
独酌不待劝，兴至还自注。
对物无所语，似若喧哗恶。
虽无歌舞欢，幸可篇章赋。
乾坤本闲暇，人物自纷遽。
劳苦曷不乐，岁月失已屡。
酒阑起四望，落日不可驻。
饥马自知家，何须问归路。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。